Freedom House: Pogoršano stanje slobode izještavanja
Freedom House u godišnjem izvještaju o stanju sloboda izvještavanja navodi da 42 odsto ljudi u svijetu žive u zemljama bez osnovnih slo
Japanski novinar-fotograf Kenji Nagai je prošle godine ubijen na ulici u Rangunu, u vrijeme prosvjeda protiv vojne hunte koja dugi niy godina vlada Burmom, vrlo često optuživane za prijetnje novinarima. Za mnoge, njegova smrt je snažan podsjetnik da je izvještavanje o događajima u nekim zemljama ne samo teško , već i smrtonosno. U Pakistanu, novinari su prosvjedovali protiv vanrednog stanja kojeg je nametnula vlada predsjednika Perveza Musharafa. U Rusiji, prosvjednici su obilježili godišnjciu ubistva novinarke Anne Politkovskaje. Podsjećajući na te primjere, Freedom House, organizacija koja prati slobodu novinarstva u svijetu, u godišnjem izvještaju o stanju sloboda izvještavanja, navodi da je to stanje pogoršano tokom 2007. godine, te da 42 odsto ljudi u svijetu žive u zemljama bez osnovnih sloboda štampe.Prošla godina je, kako ističu u Freedom Housu godina globalnog pada. Jennifer Windsor, izvršna direktorica Freedom Housa, kaže: «Ukoliko se sloboda medija povećava, postoje realne mogućnosti da rastu slobode i na drugim poljima. I obrnuto, ako se sloboda medija smanjuje, to može biti prijetnja i drugoj vrsti sloboda u određenoj zemlji.» Predstavnici Freedom Housa izvještaj su prezentirali u Newseumu, vašingtonskom muzeju posvećenom novinarstvu. Na jednoj velikoj mapi označene su zemlje zemlje koje Freedom House ocjenjuje kao slobodne, djelimično slobodne, ili bez slobode (naravno riječ je o slobodi izvještavanja), temeljeno na pravnim, političkim i ekonomskim uvjetima za novinare. Od 195 zemalja i teritorija koje su uzete u obzir, Sjeverna Koreja je na dnu liste medijskih sloboda. Pretposljednja je Burma. To nimalo ne iznenađuje urednika programa Glasa Amerike na burmanskom jeziku Than Lwin Htuna. On kaže da su rasprostranjena zastrašivanja i prijetnje burmanske vojne vlade dovele do toga da se mnogi Burmanci boje govoriti sa reporterima. Prije nekoliko godina, kaže gospodin Htun, nazvao je jednu opozicionu liderku koja je tek bila puštena iz zatvora. «Ona se tokom razgovora čak i našalila, rekavši da će njena telefonska linija poslije tog razgovora vjerovatno biti prekinuta i da će se vjerovatno naći u nevoljama. I doista, ne samo da joj je telefonska linija poslije toga isključena, nego je vraćena nazad u zatvor na još dvije godine.» U izvještaju Freedom House navodi da su internet i druge nove vrste medija način da se izbjegnu ograničenja autokratskih vlada i diktatorskih režima. «Velike pomake koje zapažamo napravili su zapravo ljudi koji se koriste internetom. Ipak, smatram da još uvijek moramo imati u vidu radio, tv i štampane medije koji dopiru do važnog dijela publike» - kaže Jennifer Windsor, izvršna direktorica Freedom Housa. Samo nekoliko metara od mjesta na kojem su predstavnici Freedom Housa držali konferenciju za novinare nalazi se ploča sa imenima blizu 2 hiljade novinara koji su poginuli na zadatku, upečatljiv podsjetnik da su mnogi novinari platili najveću moguću cijenu izvještavanja.